सूरत के कोचिंग सेंटर में आग, 15 छात्रों की मौत
सूरत : गुजरात के सूरत में एक कोचिंग संस्थान में शुक्रवार को आग लग जाने से कम से कम 15 छात्रों की मौत हो गई और कई अन्य घायल हो गए हैं।
पुलिस ने कहा कि चार मंजिली इमारत में कई और लोगों के फंसे होने की आशंका है। आधिकारिक सूत्रों ने कहा कि आग की वजह से कई छात्र जलकर राख हो गए, वहीं कई ने घबराहट में इमारत से छलांग लगा दी।
सूरत पुलिस आयुक्त सतीश शर्मा ने कहा कि घटना में 15 छात्रों की मौत हो गई है और मृतकों की संख्या बढ़ सकती है।
टीवी चैनलों पर दिखाई जा रहे वीडियो में छात्र इमारत की तीसरी और चौथी मंजिल से कूदते नजर आ रहे हैं।
अग्निशमन विभाग के एक अधिकारी ने बताया कि 19 दमकल गाड़ियों को मौके पर भेजा गया और आग पर काबू पाने के लिए दो हाइड्रोलिक प्लेटफार्म भी बनाए गए हैं।
स्थानीय लोग भी बचाव अभियान में अधिकारियों की मदद कर रहे हैं।
दमकल अधिकारी ने बताया, ‘‘ छात्रों ने आग से बचने के लिए तीसरी और चौथी मंजिल से कूदना शुरू कर दिया था। कई बच्चों को बचाकर अस्पताल पहुंचाया गया है। आग पर काबू पाने की कोशिश जारी है।’’
मुख्यमंत्री विजय रूपाणी ने घटना की जांच के आदेश दिए हैं और शहरी विकास विभाग के प्रधान सचिव मुकेश पुरी को तुरंत घटनास्थल पर पहुंचने का आदेश दिया है।
उन्होंने यह निर्देश भी दिया है कि सभी पीड़ित परिवार को चार लाख रुपये की वित्तीय सहायता दी जाए।
प्रधानमंत्री नरेंद्र मोदी ने इस घटना पर दुख व्यक्त किया है। उन्होंने ट्वीट किया, "सूरत में आग की घटना दुखदायक है। मेरी संवेदना पीड़ित परिवारों के साथ है। घायल तत्काल स्वस्थ हों। घायलों को तत्काल मदद के लिए गुजरात सरकार और स्थानीय प्रशान से हरसंभव सहायता करने के लिए कहा है।"
(समाचार एजेंसी भाषा और आईएएनएस के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva